20/80 | Tämä sipuli ei itketä
By Anna Availa / 16.9.2015 / Anna Availa
Kävin Amsterdamissa, joten kunnon turistina kuvasin, sometin ja tägäsin. Kuva Availan kotialbumi.
Ihmiset jakavat intomielellä kuvia ja postauksia sosiaalisessa mediassa. Paikkamarkkinoijaa kutkuttaa käyttää näitä hauskoja ja hyviä otoksia hyödyksi. Osallistuin ProComin Aamu kattojen yllä -tapahtumaan, jossa Janne Gylling pisti miettimään sisällöntuoton joukkoistusta 20/80-säännöllä. Tällöin viestijälle jää vain sisältö-dj:n rooli, koska joukot tuottavat 80 prosenttia sisällöstä.
Törmäsin vähän aikaa sitten Kouvolan Betonihelvetti-sivustoon, ja Janne vinkkasi Lappeenrannan ja Floridan joukkoistetuista sivustoista.
Florida Uncovered -sivusto on syntynyt Virgin Holidays Florida Uncovered -kilpailun tuoksinnassa, kun osallistuja tägäsivät postauksensa #floridauncovered-häsällä Instagramissa, Google+:ssa, Facebookissa tai Twitterissä.
Kouvolan Betonihelvetti-verkkosivustolle ohjautuu postauksia, jotka on tägätty Twitterissä, YouTubessa tai Instagramissa häsällä #munbetonihelvetti.
Lappeenrannan kaupunki kokoaa some.lappeenranta.fi-sivustoon nostoja kaupungin Facebook, YouTube, Twitter ja Instagram -yhteisöpalveluissa julkaistuista postauksista.
Huomaan, että hyvä häsä on joukkoistetussa sisällöntuotossa tärkeintä. Betonihelvetin ja Florida Uncoverefin häsät vaikuttavat onnistuneilta, koska niitä ei tule käytetyksi vahingossa ja sivusto kerää juuri ne postaukset, jotka sinne on tarkoitettukin. Tosin törmäsin ”munbetonihelvettiin” Twitterissä ennen kuin olin kuullut sivustosta, ja olin kyllä hieman ihmeissäni.
Kouvolan ja Lappeenrannan sivustoissa jäin miettimään niiden löydettävyyttä. Riihimäen seudun asumisen -kampanjasivuston kanssa olemme huomanneet, että kävijäkäyrät pidetään korkealla vain markkinoimalla sivustoa ankarasti. Kouvolan sivuston löysin Visitkouvolan kautta, mutta Lappeenrannan sivustoon en päässyt käsiksi lappeenranta.fi:n etusivulta. Toki joukkoistetut sivustot voivat olla pelkästään kampanjakäytössä ja jäädä sen jälkeen elämään, jos sisältö on riittävän kuranttia kamaa.
Kuvien ja sisältöjen käyttö on aina sensitiivistä. Lappeenranta oli taklannut käyttöoikeudet siten, että julkaisee vain omien sometiliensä postauksia. En selannut koottuja kuvia niin paljoa, että olisin huomannut, löytyikö joukosta esimerkiksi regrammattuja postauksia. Kouvolan sivustosäännöistä ei selvinnyt moderoidaanko julkaisuja vai voisiko virtaan sujahtaa brändille epäedullisia otoksia. Toisaalta betonihelvetti-häsä mahdollistaa myös kunnon helvettikuvatkin. Virgin Holidays esitti kilpailun ehdot ja oikeudet varsin selkeästi, kunhan linkin löysi sivuston alalaidasta.
Jotta sivusto on mielenkiintoinen, sillä pitää olla monipuolista sisältöä. Kouvolan ja Floridan sivustoissa postaukset on jaoteltu omiin osioihin. Kouvolassa osiot ovat humoristisesti riento, tunne, nälkä, arki ja pulssi, joihin kaikkiin löytyy oma häsänsä. Betonihelvetti tarjoaa hyvänpuhujien avulla vajaan parinkymmenen kouvolaisen omia postauksia. Sivusto on muutenkin kivasti toteutettu kuvineen ja videoineen.
Joukkoistettujen sivustojen sisällöntuotto on ylläpitäjälle oivallinen ratkaisu. Mutta pelkät kuvat ja niiden luokittelut ei riitä. Itse en ainakaan kovin kauan jaksa tutkia tilanteista ja henkilöistä irrotettuja postauksia. Vaikka 20/80 ekonomisuudellaan houkuttelee, jatkanen Onnellista arkea -sivuston kehittämistä 80/20-suhteella tai ehkä 60/40.
Avainsanat: joukkoistaminen, paikkamarkkinointi